
DĖL NUOMONĖS PATEIKIMO

Lietuvos Respublikos teisingumo ministerija, susipažinusi su Lietuvos Respublikos Seimo Peticijų komisijos 2026 m. birželio 5 d. raštu Nr. S-2026-2484 persiųsta ir prašoma įvertinti Aurelijaus Numavičiaus 2026 m. gegužės 7 d. peticija dėl globėjų galimybės atstovauti nepilnamečius vaikus skaitmeninėje erdvėje užtikrinimo (toliau – peticija), pagal kompetenciją teikia šią nuomonę.
[bookmark: _Hlk532463310]Vertinant peticijoje pateiktą siūlymą inicijuoti Lietuvos Respublikos gyventojų registro įstatymo bei susijusių poįstatyminių teisės aktų pakeitimus, numatant prievolę įregistruoti duomenis apie globos (rūpybos) faktą ir globėją, kad šie duomenys būtų prieinami automatizuotoms duomenų mainų sistemoms, pirmiausia paminėtina, kad, kaip ir nurodyta peticijoje, nepilnamečių vaikų teisių įgyvendinimą užtikrina tėvai arba globėjas (rūpintojas) (Lietuvos Respublikos civilinio kodekso (toliau – CK) 3.163 straipsnio 1 ir 2 dalys). CK 3.272 straipsnio 1 dalyje taip pat nustatyta, kad vaiko globėjas (rūpintojas) yra vaiko atstovas pagal įstatymą ir gina jo teises ir teisėtus interesus. CK 3.263 straipsnyje taip pat įtvirtinta, kad vaiko nuolatinė globa (rūpyba) nustatoma teismo nutartimi pagal valstybinės vaiko teisių apsaugos institucijos arba prokuroro pareiškimą. Taigi, nepilnamečio vaiko nuolatinės globos (rūpybos) klausimas jau yra detaliai sureguliuotas CK trečioje knygoje, šios rūšies globa (rūpyba) atsiranda teismo sprendimo pagrindu, kuris gali būti naudojamas įrodyti globos (rūpybos) faktą. Šiuo metu taip pat egzistuoja galimybė Lietuvos Respublikos socialinės apsaugos ir darbo ministro patvirtinta tvarka[footnoteRef:1] kreiptis į atitinkamą Valstybės vaiko teisių apsaugos ir įvaikinimo tarnybos prie Socialinės apsaugos ir darbo ministerijos teritorinį skyrių dėl vaiko globėjo (rūpintojo) atstovavimo teisę patvirtinančios pažymos išdavimo. [1:  Patvirtinta Lietuvos Respublikos socialinės apsaugos ir darbo ministro 2017 m. vasario 6 d. įsakymu Nr. A1-71 „Dėl Vaiko globėjo (rūpintojo) atstovavimo teisę patvirtinančios pažymos formos patvirtinimo“.] 

Pagal savo kompetenciją įvertinę peticijoje keliamus klausimus dėl registruose atsispindinčių duomenų apie nepilnamečio vaiko globėjus (rūpintojus), pažymime, kad Lietuvos Respublikos gyventojų registre tvarkomų duomenų apimtis yra nustatyta Gyventojų registro įstatymo 9 straipsnyje bei Lietuvos Respublikos gyventojų registro nuostatų[footnoteRef:2] 15 punkte. Šiuo metu Gyventojų registre yra tvarkomi duomenys apie tėvus giminystės pagrindu, tačiau nėra tvarkomi duomenys apie globos (rūpybos) faktą ir nepilnamečiams asmenims paskirtus globėjus (rūpintojus) ar tėvų valdžios apribojimo ar panaikinimo faktą. Pažymime, kad šie duomenys jau yra registruojami ir tvarkomi kitoje – Lietuvos Respublikos socialinės apsaugos ir darbo ministerijos valdomoje Socialinės paramos šeimai informacinėje sistemoje.  [2:  Patvirtintų Lietuvos Respublikos Vyriausybės 2014 m. gruodžio 23 d. nutarimu Nr. 1495 „Dėl Lietuvos Respublikos gyventojų registro nuostatų patvirtinimo.”] 

Informuojame, kad Teisingumo ministerija šiuo metu rengia Gyventojų registro įstatymo pakeitimo projektą, kuris sukurs teisines prielaidas plėsti Gyventojų registro informacinėje sistemoje tvarkomų duomenų apimtį ir tėvų valdžios apribojimo atvejais šį požymį atvaizduoti taip pat ir Gyventojų registre. Visgi, pastebėtina, kad peticijoje keliamų klausimų sprendimui vien šio požymio atvaizdavimo nepakanka. Manome, kad peticijoje keliamoms problemoms spręsti reikėtų numatyti galimybę Gyventojų registre tvarkyti taip pat ir duomenis apie vaikui skirtą globą (rūpybą), sudarant galimybes šiuos duomenis gauti taip pat ir visiems suinteresuotiems asmenims. Pastebėtina, kad, kaip savo 2026 m. gegužės 12 d. rašte Nr. S-2026-1997 nurodo ir Gyventojų registro tvarkytoja valstybės įmonė Registrų centras, tokiam sprendimui įgyvendinti būtini ne tik Gyventojų registro įstatymo ir Gyventojų registro nuostatų pakeitimai, bet ir Gyventojų registro technologiniai pakeitimai (sąveikos su Socialinės paramos šeimai informacine sistema realizavimas, naujų duomenų struktūrų kūrimas, duomenų teikimo kitiems registrams ir informacinėms sistemoms ar kitiems duomenų gavėjams plėtra ir kiti pokyčiai), reikalaujantys papildomo finansavimo. 
Apibendrindami pažymime, kad peticijoje teikiamiems pasiūlymams iš esmės neprieštaraujame, tačiau atkreipiame dėmesį, kad teisinės prielaidos jų įgyvendinimui galėtų būti sukurtos rengiant Gyventojų registro įstatymo ir Gyventojų registro nuostatų pakeitimus, o įgyvendintos tik gavus reikalingą finansavimą ir Gyventojų registro tvarkytojui įdiegus duomenų gavimą, atvaizdavimą ir perdavimą užtikrinančius technologinius sprendimus. Papildomai pastebėtina tai, kad 2027-2029 m. biudžeto rengimo kontekste šis papildomas finansavimo poreikis nebuvo žinomas ir todėl nebuvo pateiktas ir galės būti teikiamas tik rengiant 2028-2030 m. biudžetą. Atsižvelgiant į tai, kas išdėstyta, manome, kad šiuo metu peticijoje pateikti įstatymų keitimo siūlymai galėtų sukurti papildomo teisinio aiškumo, tačiau nėra savalaikiai.
Pastebėtina taip pat ir tai, kad peticijoje keliamai problemai spręsti turėtų būti įvertinta ir alternatyvi galimybė – t. y. duomenis apie nepilnamečių globėjus (rūpintojus) teikti tiesiogiai iš Socialinės paramos šeimai informacinės sistemos, dėl ko poziciją turėtų pateikti šios informacinės sistemos valdytoja Socialinės apsaugos ir darbo ministerija.


Teisingumo ministrė								   Rita Tamašunienė

